title: 2010/739/UE: Deċiżjoni tal-Parlament Ewropew u tal-Kunsill tal- 24 ta’ Novembru 2010 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-ġestjoni finanzjarja tajba (applikazzjoni EGF/2009/021 IE/SR Technics mill-Irlanda)

text:
               4.12.2010

               MT

               Il-Ġurnal Uffiċjali tal-Unjoni Ewropea

               L 318/36

         DEĊIŻJONI TAL-PARLAMENT EWROPEW U TAL-KUNSILL
   tal-24 ta’ Novembru 2010
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-ġestjoni finanzjarja tajba (applikazzjoni EGF/2009/021 IE/SR Technics mill-Irlanda)
   (2010/739/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-ġestjoni finanzjarja tajba (1), u b'mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b'mod partikulari l-Artikolu 12(3) tiegħu,
   Wara li kkunsidraw l-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (EGF) ġie stabbilit biex jipprovdi appoġġ addizzjonali għall-ħaddiema li spiċċaw issensjati b'konsegwenza ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom jiġu integrati mill-ġdid fis-suq tax-xogħol.

               (2)

               L-ambitu tal-EGF twessa' għall-applikazzjonijiet mressqa mill-1 ta’ Mejju 2009 biex jinkludi sostenn lill-ħaddiema li jitilfu l-impjieg b'riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-EGF sal-limitu massimu annwali ta’ EUR 500 miljun.

               (4)

               L-Irlanda ressqet applikazzjoni fid-9 ta’ Ottubru 2009 għall-mobilizzazzjoni tal-EGF, fir-rigward ta’ sensji fl-SR Technics u ssupplimentatha b'informazzjoni addizzjonali sat-18 ta’ Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta’ EUR 7 445 863.

               (5)

               L-EFG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjonijiet imressqa mill-Irlanda.

         JIDDEĊIEDU:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 7 445 863 f'approprjazzjonijiet għall-impenji u f'approprjazzjonijiet għall-ħlasijiet.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, l-24 ta’ Novembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Id-Deċiżjoni Nru 854/2005/KE tal-Parlament Ewropew u tal-Kunsill tal-11 ta’ Mejju 2005 li tistabbilixxi Programm Komunitarju pluriennali dwar il-promozzjoni ta’ użu aktar sigur ta’ l-internet u ta’ teknoloġiji online ġodda Test b’rilevanza għaż-ŻEE.

text:
               11.6.2005

               MT

               Il-Ġurnal Uffiċjali ta’ l-Unjoni Ewropea

               1

         ID-DEĊIŻJONI Nru 854/2005/KE TAL-PARLAMENT EWROPEW U TAL-KUNSILL
   tal-11 ta’ Mejju 2005
   li tistabbilixxi Programm Komunitarju pluriennali dwar il-promozzjoni ta’ użu aktar sigur ta’ l-internet u ta’ teknoloġiji online ġodda
   (Test b’rilevanza għaż-ŻEE)
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 153(2) tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkonsultaw lill-Kumitat tar-Reġjuni,
   Waqt li jaġixxu skond il-proċedura stabbilita fl-Artikolu 251 tat-Trattat (2),
   Billi:

               (1)

               Il-penetrazzjoni ta’ l-internet u l-użu ta’ teknoloġiji ġodda bħat-telefown ċellulari għadhom qed jiżdiedu b’mod konsiderevoli fil-Komunità. Flimkien ma’ dan, qed jitfaċċaw perikli u abbużi b’dawn it-teknoloġiji, speċjalment għat-tfal. Sabiex jiġi mħeġġeġ l-isfruttament ta’ l-opportunitajiet li joffru l-internet u t-teknoloġiji online ġodda, hemm bżonn ta’ miżuri li jippromwovu l-użu aktar sigur tagħhom u jipproteġu lill-utent finali minn kontenut mhux mixtieq.

               (2)

               Il-“Pjan ta’ Azzjoni eEurope 2005”, li jiżviluppa l-istrateġija ta’ Liżbona, għandu l-għan li jistimola servizzi, applikazzjonijiet u kontenuti siguri bbażati fuq infrastruttura ta’ broadband disponibbli b’mod wiesgħa. Fost l-għanijiet tiegħu hemm infrastruttura ta’ informazzjoni sigura, l-iżvilupp, l-analiżi u d-disseminazzjoni ta’ l-aħjar prattiċi, analiżi komparattiva u mekkaniżmu ta’ kordinazzjoni tal-linji politiċi għall-e-policies.

               (3)

               Il-qafas leġiżlattiv li qed jiġi stabbilit fuq livell Komunitarju sabiex jiffaċċja l-isfidi tal-kontenut diġitali fis-soċjetà ta’ l-Informatika fid-Direttiva dwar il-privatezza u l-komunikazzjonijiet elettroniċi (3), jinkludi regoli dwar is-servizzi online, b’mod partikolari dawk dwar e-mails kummerċjali mhux mitluba u dwar aspetti importanti tar-responsabbiltà tal-fornituri intermedjarji ta’ servizzi fid-Direttiva dwar il-kummerċ elettroniku (4), u rakkomandazzjonijiet għall-Istati Membri, l-industrija u l-partijiet ikkonċernati u l-Kummissjoni flimkien mal-linji gwida indikattivi dwar il-protezzjoni tal-minuri fir-Rakkomandazzjoni 98/560/KE (5).

               (4)

               Ser ikun hemm ħtieġa kontinwa għal azzjoni kemm fil-qasam tal-kontenut li hu potenzjalment dannuż għat-tfal jew mhux mixtieq mill-utent finali kif ukoll fil-qasam tal-kontenut illegali, b’mod partikolari l-pornografija tat-tfal u l-materjal razzist.

               (5)

               Li jintlaħaq ftehim internazzjonali dwar regoli bażiċi li jorbtu legalment huwa mixtieq, iżda dan mhux ser jintlaħaq faċilment. Anki jekk jintlaħaq tali ftehim, dan ma jkunx biżżejjed fih innifsu sabiex jiżgura li r-regoli jiġu implimentati jew li dawk f’riskju jkunu protetti.

               (6)

               Il-Pjan ta’ Azzjoni għal Internet Aktar Sigur (1999-2004), adottat bid-Deċiżjoni Nru 276/1999/KE (6) ipprovda finanzjament mill-Komunità li ħeġġeġ b’suċċess varjetà ta’ inizjattivi u ta valur addizzjonali Ewropew. Aktar finanzjament ser jgħin inizjattivi ġodda biex jibnu fuq ix-xogħol li diġà twettaq.

               (7)

               Għadhom meħtieġa miżuri prattiċi li jħeġġu r-rappurtar ta’ kontenut illegali lil dawk li huma f’pożizzjoni li jieħdu azzjoni dwaru, li jħeġġu l-valutazzjoni tar-riżultati ta’ teknoloġiji ta’ filtrazzjoni u l-analiżi komparattiva ta’ dawk it-teknoloġiji, li jiġu mxerrda l-aħjar prattiċi għal kodiċi ta’ kondotta li jinkorporaw regoli ta’ mġieba li dwarhom hemm ftehim ġenerali, u li jinfurmaw u jedukaw lill-ġenituri u lit-tfal dwar l-aħjar mod sabiex jibbenefikaw b’mod sigur mill-potenzjal ta’ teknoloġiji online ġodda.

               (8)

               Azzjoni fuq il-livell ta’ l-Istati Membri, li tinvolvi firxa wiesgħa ta’ atturi minn gvernijiet nazzjonali, reġjonali u lokali, operaturi ta’ networks, ġenituri, għalliema u amministraturi ta’ skejjel hija essenzjali. Il-Komunità tista’ tistimola l-aħjar prattika fl-Istati Membri billi twettaq rwol ta’ orjentament kemm fi ħdan l-Unjoni Ewropea kif ukoll fuq livell internazzjonali u tipprovdi sostenn għal analiżi komparattiva, networking u riċerka applikata fuq livell Ewropew.

               (9)

               Il-koperazzjoni internazzjonali hija wkoll essenzjali u tista’ tiġi stimolata, ikkordinata, trażmessa u implimentata b’azzjoni permezz ta’ l-istrutturi ta’ networking Komunitarji.

               (10)

               Il-miżuri li l-Kummissjoni għandha s-setgħa tadotta skond is-setgħat implimentattivi mogħtija lilha minn din id-Deċiżjoni huma miżuri amministrattivi li għandhom x’jaqsmu ma’ l-implimentazzjoni ta’ programm b’implikazzjonijiet ta’ baġit sostanzjali fis-sens ta’ l-Artikolu 2(a) tad-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat implimentattivi mogħtija lill-Kummissjoni (7). Dawk il-miżuri għandhom għaldaqstant jiġu adottati skond il-proċedura ta’ amministrazzjoni prevista fl-Artikolu 4 ta’ dik id-Deċizjoni.

               (11)

               Il-Kummissjoni għandha tiżgura l-komplementarjetà u s-sinerġija ma’ l-inizjattivi u l-programmi Komunitarji relatati, inkluż, inter alia, billi jittieħed kont tax-xogħol imwettaq minn korpi oħra.

               (12)

               Din id-Deċiżjoni tistabbilixxi, għat-tul kollu tal-programm, qafas finanzjarju li jikkostitwixxi r-referenza primarja, fis-sens tal-punt 33 tal-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina u t-titjib tal-proċedura tal-baġit (8), u għall-awtorità tal-baġit matul il-proċedura annwali.

               (13)

               Peress li l-għanijiet ta’ din id-Deċiżjoni, iġifieri l-promozzjoni ta’ l-użu aktar sigur ta’ l-internet u tat-teknoloġiji online il-ġodda u sabiex jiġi miġġieled il-kontenut illegali u mhux mixtieq mill-utent finali, ma jistgħux jintlaħqu b’mod suffiċjenti mill-Istati Membri minħabba l-karattru transnazzjonali tal-kwistjonijiet involuti, jistgħu għalhekk, minħabba li l-iskala u l-effetti ta’ dimensjoni Ewropea ta’ l-azzjonijiet jintlaħqu aħjar fuq livell Komunitarju, il-Komunità tista’ tadotta miżuri, skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju ta’ proporzonalità, kif stabbilit f’dak l-Artikolu, din id-Deċiżjoni ma tmurx lil hinn minn dak li hu meħtieġ biex jintlaħqu dawk l-għanijiet.

               (14)

               Din id-Deċiżjoni tirrispetta d-drittijiet fundamentali u tosserva l-prinċipji riflessi fil-Karta tad-Drittijiet Fundamentali ta’ l-Unjoni Ewropea, b’mod partikolari l-Artikoli 7 u 8 tagħha,

         IDDEĊIEDEW KIF ĠEJ:
   Artikolu 1
   L-Għan tal-Programm
   1.   Din id-Deċiżjoni tistabbilixxi programm Komunitarju għall-perjodu bejn l-2005 u l-2008 għall-promozzjoni ta’ użu aktar sigur ta’ l-internet u tat-teknoloġiji online il-ġodda, b’mod partikolari għat-tfal, u biex jiġu miġġielda l-kontenuti llegali jew mhux mixtieqa mill-utent finali.
   Il-programm għandu jkun magħruf bħala l-programm “Safer Internet Plus” (minn issa ’l quddiem imsejjaħ “il-Programm”).
   2.   Sabiex jintlaħqu l-għanijiet tal-Programm imsemmi fil-paragrafu 1, l-azzjonijiet li ġejjin għandhom jiġu indirizzati:

               (a)

               il-ġlieda kontra l-kontenut illegali,

               (b)

               it-trattament ta’ kontenut mhux mixtieq u dannuż,

               (ċ)

               il-promozzjoni ta’ ambjent aktar sigur,

               (d)

               sensibilizzazzjoni.

         L-attivitajiet li għandhom jiġu mwettqa taħt dawk l-azzjonijiet huma stabbiliti fl-Anness I.
   Il-Programm għandu jiġi implimentat skond l-Anness III.
   Artikolu 2
   Il-Parteċipazzjoni
   1.   Il-parteċipazzjoni fil-programm għandha tkun miftuħa għall-entitajiet legali stabbiliti fl-Istati Membri.
   Il-parteċipazzjoni fil-programm hija miftuħa wkoll għal entitajiet legali stabbiliti fil-pajjiżi kanditati skond ftehimiet bilaterali eżistenti jew li ser jiġu konklużi ma’ dawk il-pajjiżi.
   2.   Il-parteċipazzjoni fil-programm tista’ tinfetaħ għal entitajiet legali stabbiliti fl-Istati ta’ l-EFTA, li huma partijiet kontraenti għall-Ftehim taż-ŻEE, skond id-dispożizzjonijiet tal-protokoll nru 31 għal dak il-ftehim.
   3.   Il-parteċipazzjoni fil-programm tista’ tinfetaħ, mingħajr appoġġ finanzjarju mill-Komunità taħt il-programm, għal entitajiet legali stabbiliti f’pajjiżi terzi u għal organizzazzjonijiet internazzjonali, meta tali parteċipazzjoni tikkontribwixxi b’mod effettiv għall-implimentazzjoni tal-programm. Id-deċiżjoni li tippermetti tali parteċipazzjoni għandha tiġi adottata skond il-proċedura msemmija fl-Artikolu 4(2).
   Artikolu 3
   Il-Kompetenzi tal-Kummissjoni
   1.   Il-Kummissjoni għandha tkun responsabbli għall-implimentazzjoni tal-programm.
   2.   Il-Kummissjoni għandha tfassal programm ta’ ħidma abbażi ta’ din id-Deċiżjoni.
   3.   Fl-implimentazzjoni tal-programm, il-Kummissjoni għandha, b’koperazzjoni mill-qrib ma’ l-Istati Membri, tiżgura li b’mod ġenerali dan ikun konsistenti u kumplementari ma’ linji politiċi, programmi u azzjonijiet Komunitarji oħra rilevanti, b’mod partikolari l-programmi Komunitarji ta’ riċerka u ta’ żvilupp teknoloġiku u l-programmi Daphne II (9), Modinis (10) u eContentplus (11).
   4.   Il-Kummissjoni għandha taġixxi skond il-proċedura msemmija fl-Artikolu 4(2) għall-finijiet ta’ dan li ġej:

               (a)

               l-adozzjoni u l-modifiki tal-programm ta’ ħidma;

               (b)

               it-tqassim ta’ l-ispiża tal-baġit;

               (ċ)

               id-determinazzjoni tal-kriterji u l-kontenut ta’ sejħiet għal proposti, skond l-għanijiet stabbiliti fl-Artikolu 1;

               (d)

               il-valutazzjoni tal-proġetti proposti wara sejħiet għal proposti għal finanzjament Komunitarju meta l-kontribut Komunitarju stmat ikun ekwivalenti għal, jew aktar minn, EUR 500 000;

               (e)

               kwalunkwe tbegħid mir-regoli stabbiliti fl-Anness III;

               (f)

               l-implimentazzjoni ta’ miżuri għall-valutazzjoni tal-programm.

         5.   Il-Kummissjoni għandha tinforma lill-kumitat imsemmi fl-Artikolu 4 dwar il-progress fl-implimentazzjoni tal-programm.
   Artikolu 4
   Kumitat
   1.   Il-Kummissjoni għandha tkun assistita minn kumitat.
   2.   Fejn issir referenza għal dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw, b’kont meħud tad-dispożizzjonijiet ta’ l-Artikolu 8 tagħha.
   Il-perjodu stabbilit fl-Artikolu 4(3) tad-Deċiżjoni 1999/468/KE għandu jkun stabbilit għal tliet xhur.
   3.   Il-kumitat għandu jadotta r-regoli ta’ proċedura tiegħu.
   Artikolu 5
   Il-Monitoraġġ u l-Valutazzjoni
   1.   Sabiex tiżgura li l-għajnuna Komunitarja tintuża b’mod effiċjenti, il-Kummissjoni għandha tiżgura li azzjonijiet taħt din id-Deċiżjoni huma soġġetti għal stima minn qabel, segwitu u valutazzjoni sussegwenti.
   2.   Il-Kummissjoni għandha timmonitorja l-implimentazzjoni ta’ proġetti taħt dan il-program u tivvaluta l-mod kif ġew imwettqa l-proġetti u l-impatt ta’ l-implimentazzjoni tagħhom sabiex jiġi magħruf jekk intlaħqux l-għanijiet ewlenin.
   3.   Il-Kumissjoni għandha tirrapporta dwar l-implimentazzjoni ta’ l-azzjonijiet msemmija fl-Artikolu 1(2) lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni, sa mhux aktar tard min-nofs is-sena 2006. F’dan il-kuntest, il-Kummissjoni għandha tirrapporta dwar il-konsistenza ta’ l-ammont għall-2007-2008 mal-perspettiva finanzjarja. Jekk ikun applikabbli, il-Kummissjoni għandha tieħu l-passi meħtieġa fi ħdan il-proċeduri tal-baġit għall-2007-2008 sabiex tiżgura l-konsistenza ta’ l-approprjazzjonijiet annwali mal-perspettiva finanzjarja.
   Il-Kummissjoni għandha tissottometti rapport ta’ valutazzjoni finali fi tmiem il-programm.
   4.   Il-Kummissjoni għandha tgħaddi r-riżultati tal-klassifikazzjoni kwantitattivi u kwalitattivi tagħha lill-Parlament Ewropew u lill-Kunsill flimkien ma’ kwalunkwe proposta xierqa għall-emendar ta’ din id-Deċiżjoni. Ir-riżultati għandhom jintbagħtu qabel il-preżentazzjoni ta’ l-abbozz tal-baġit ġenerali ta’ l-Unjoni Ewropea għas-snin 2007 u 2009 rispettivament.
   Artikolu 6
   Id-Dispożizzjonijiet Finanzjarji
   1.   Il-qafas finanzjarju għall-implimentazzjoni ta’ l-azzjonijiet Komunitarji skond din id-Deċiżjoni għall-perjodu mill-1 ta’ Jannar 2005 sal-31 ta’ Diċembru 2008 hu b’dan stabbilit għal EUR 45 miljun, li minnhom EUR 20 050 000 huma għall-perjodu sal-31 ta’ Diċembru 2006.
   Għall-perjodu wara l-31 ta’ Diċembru 2006, l-ammont għandu jitqies li ġie kkonfermat jekk ikun konsistenti għal din il-fażi mal-perspettiva finanzjarja fis-seħħ għall-perjodu li jibda fl-2007.
   L-approprjazzjonijiet annwali għall-perijodu mill-2005 sa l-2008 għandhom jiġu awtorizzati mill-awtorità tal-baġit fil-limiti tal-perspettiva finanzjarja.
   2.   It-tqassim indikattiv ta’ l-ispiża huwa mogħti fl-Anness II.
   Artikolu 7
   Id-Dħul fis-Seħħ
   Din id-Deċiżjoni għandha tidħol fis-seħħ fid-data tal-publikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fi Strasburgu, nhar il-11 ta’ Mejju 2005.

            Għall-Parlament Ewropew

            Il-President

         J. P. BORRELL FONTELLES

            Għall-Kunsill

            Il-President

         N. SCHMIT

      (1)  L-opinjoni tas-16 ta’ Diċembru 2004 (għadha mhux ippubblikata fil-Ġurnal Uffiċjali).

      (2)  L-opinjoni tal-Parlament Ewropew tat-2 ta’ Diċembru 2004 (għadha mhux ippubblikata fil-Ġurnal Uffiċjali) u d-Deċiżjoni tal-Kunsill tat-12 ta’ April 2005.

      (3)  Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 li tirrigwarda l-ipproċessar ta’ data personali u l-protezzjoni tal-privatezza fil-settur tal-komunikazzjonijiet elettroniċi (ĠU L 201, tal-31.7.2002, p. 37).

      (4)  Direttiva 2000/31/KE tal-Parlament Ewropew u tal-Kunsill tat-8 ta’ Ġunju 2000 dwar certi aspetti legali tas-servizzi minn socjetà ta’ l-informazzjoni, partikolarment il-kummerc elettroniku, fis-suq intern (ĠU L 178, tas-17.7.2000, p. 1).

      (5)  Rakkomandazzjoni tal-Kunsill 98/560/KE ta’ l-24 ta’ Settembru 1998 dwar l-iżvilupp tal-kompetittività ta’ l-industrija Ewropea tas-servizzi awdjoviżivi u ta’ l-informazzjoni permezz tal-promozzjoni ta’ oqfsa nazzjonali bil-għan li jinkiseb livell ta’ protezzjoni tal-minuri u tad-dinjità tal-bniedem komparabbli u effettiv (ĠU L 270, tas-7.10.1998, p. 48).

      (6)  Deċiżjoni Nru 276/1999/KE tal-Parlament Ewropew u tal-Kunsill tal-25 ta’ Jannar 1999 li tadotta Pjan ta’ Azzjoni Komunitarju Pluriennali dwar il-promozzjoni ta’ użu aktar sigur ta’ l-internet u tat-teknoloġiji online ġodda billi tikkumbatti l-kontenut illegali u ta’ ħsara primarjament fil-qasam tal-protezzjoni tat-tfal u tal-minuri (ĠU L 33, tas-6.2.1999, p. 1). Deċiżjoni kif emendata l-aħħar bid-Deċiżjoni Nru 787/2004/KE (ĠU L 138, tat-30.4.2004, p. 12).

      (7)  ĠU L 184, tas-17.7.1999, p. 23.

      (8)  ĠU C 172, tat-18.6.1999, p. 1. Ftehim kif emendat mid-Deċiżjoni 2003/429/KE tal-Parlament Ewropew u tal-Kunsill (ĠU L 147, ta’ l-14.6.2003, p. 25).

      (9)  Deċiżjoni Nru 803/2004/KE tal-Parlament Ewropew u tal-Kunsill tal-21 ta’ April 2004 li tadotta programm ta’ azzjoni Komunitarja (mill-2004 sa l-2008) li jimpedixxi u jikkumbatti l-vjolenza kontra t-tfal, iż-żgħażagħ u n-nisa u jipproteġi l-vittmi u l-gruppi f’riskju (il-programm Daphne II) (ĠU L 143, tat-30.4.2004, p. 1).

      (10)  Deċiżjoni Nru 2256/2003/KE tal-Parlament Ewropew u tal-Kunsill tas-17 ta’ Novembru 2003 li tadotta programm pluriennali (mill-2003 sa l-2005) għall-monitoraġġ tal-pjan ta’ azzjoni eEwropa 2005, it-tixrid ta’ prattiċi tajbin u t-titjib tas-sigurtà tan-networks u ta’ l-informazzjoni (MODINIS) (ĠU L 336, tat-23.12.2003, p. 1). Deċiżjoni kif emendata bid-Deċiżjoni Nru 787/2004/KE.

      (11)  Deċiżjoni Nru 456/2005/KE tal-Parlament Ewropew u tal-Kunsill tad-9 ta’ Marzu 2005 li tistabbilixxi programm pluriennali tal-Komunità biex il-kontenut diġitali fl-Ewropa jsir iżjed aċċessibbli u jkun jista’ jiġi wżat u sfruttat iktar (ĠU L 79, ta’ l-24.3.2005, p. 1).

      ANNESS I
      AZZJONIJIET
      1.   AZZJONI 1: IL-ĠLIEDA KONTRA L-KONTENUT ILLEGALI
      Il-hotlines jippermettu lill-membri tal-pubbliku jirrappurtaw kontenut illegali. Huma jgħaddu r-rapporti lill-korp xieraq (il-fornitur tas-servizz ta’ l-internet (ISP), il-pulizija jew hotline xierqa) sabiex tittieħed azzjoni. Il-hotlines ċivili jikkomplimentaw il-hotlines tal-pulizija, fejn jeżistu. L-irwol tagħhom hu differenti minn dak ta’ l-awtoritajiet ta’ l-infurzar tal-liġi, peress li ma jinvestigawx reati, jarrestaw jew iħarrku lil min jikser il-liġi. Jistgħu jikkostitwixxu ċentri ta’ kompetenza li jipprovdu gwida lil fornituri tas-servizzi ta’ l-internet dwar liema kontenut jista’ jkun illegali.
      In-network ta’ hotlines eżistenti huwa struttura unika li ma kenitx tiġi stabbilita mingħajr il-finanzjament mill-Komunità. Kif indikat fil-rapport ta’ valutazzjoni ta’ l-2002 għall-Pjan ta’ Azzjoni Internet Aktar Sigur, in-network kellu suċċess kbir fiż-żieda ta’ membri u għandu medda internazzjonali. Sabiex il-hotlines jiżviluppaw il-potenzjal sħiħ tagħhom, hu meħtieġ li jiġu żgurati kopertura u koperazzjoni fl-Ewropa kollha, u tiżdied l-effettività permezz ta’ l-iskambju ta’ informazzjoni u l-esperjenza. Fondi Komunitarji għandhom jiġu wżati wkoll biex ikun hemm sensibilizzazzjoni dwar il-hotlines, biex dawn isiru aktar effettivi.
      Għajnuna finanzjarja għandha tiġi pprovduta lill-hotlines, magħżula wara sejħa għal proposti, sabiex iservu ta’ punti strateġiċi fin-network u jikkoperaw ma’ punti strateġiċi oħrajn fin-network tal-hotlines Ewropej.
      Jekk meħtieġ, linji telefoniċi ta’ għajnuna jistgħu jiġu appoġġjati, fejn permezz tagħhom it-tfal ikunu jistgħu jqajmu tħassib dwar kontenut illegali u dannuż fuq l-internet.
      Għall-fini tal-valutazzjoni ta’ l-effettività tal-hotlines, għandu jittieħed kont ta’ diversi indikaturi. Għandha tiġi miġbura data kwalitattiva u kwantitattiva dwar l-istabbiliment u l-funzjonament tal-hotlines, in-numru ta’ punti strateġiċi nazzjonali, il-kopertura ġeografika fl-Istati Membri, in-numru ta’ rapporti rċevuti, in-numru u l-livell ta’ esperjenza tal-persunal tal-hotlines, ir-rappori mibgħuta għal azzjoni lill-awtoritajiet pubbliċi u lill-fornituri tas-servizzi ta’ l-internet u, fejn possibbli, dwar l-azzjoni meħuda bħala riżultat, b’mod partikolari n-numru u t-tip ta’ paġni ta’ l-internet irtirati mill- fornituri tas-servizzi ta’ l-internet bħala riżultat ta’ informazzjoni provduta mill-hotlines. Jekk ikun possibbli dik id-data għandha ssir pubblika u tintbagħat lill-awtoritajiet kompetenti.
      Sabiex jiġi żgurat li l-programm ikun effettiv, huma meħtieġa hotlines fl-Istati Membri u fil-pajjiżi kandidati kollha fejn bħalissa ma jeżistux. Dawn il-hotlines ġodda għandhom jiġu nkorporati malajr u b’mod effettiv fin-network Ewropew eżistenti, u jingħataw inċentivi biex jitħaffef il-proċess tat-twaqqif tagħhom. Kollegamenti bejn dan in-network u l-hotlines f’pajjiżi terzi (b’mod partikolari f’pajjiżi Ewropej oħra fejn il-kontenut illegali huwa ospitat u prodott) għandhom jiġu promossi, biex b’hekk jiġi permess li approċċi komuni jkunu żviluppati u li t-tagħrif u l-aħjar prattika jkunu trasferiti. Skond il-leġiżlazzjoni nazzjonali, u fejn xieraq u meħtieġ, mekkaniżmi għall-koperazzjoni bejn il-hotlines ċivili u l-awtoritajiet ta’ l-infurzar tal-liġi għandhom jiġu mtejjba aktar, inkluż, per eżempju, l-iżvilupp ta’ kodiċi ta’ kondotta għal tali hotlines. Fejn xieraq, jista’ jkun hemm il-ħtieġa li l-persunal tal-hotlines jiċievu taħriġ legali u tekniku. Il-parteċipazzjoni attiva tal-hotlines fin-networking u fl-attivitajiet trans-konfini tkun obbligatorja.
      Il-hotlines għandhom ikunu marbuta ma’ inizjattivi ta’ l-Istati Membri, appoġġjati fuq livell nazzjonali u għandhom ikunu finanzjarjament vijabbli sabiex jiġi żgurat li jib għu eżistenti wara li jintemm dan il-programm. Il-kofinanzjament huwa intiż għall-hotlines ċivili, u għalhekk mhux se ikun provdut għal hotlines amministrati mill-pulizija. Il-hotlines jagħmluha ċara lill-utenti d-differenza bejn l-attivitajiet tagħhom u dawk ta’ l-awtoritajiet pubbliċi, u jinfurmawhom bl-eżistenza ta’ metodi alternativi għar-rappurtar ta’ kontenut illegali.
      Sabiex jintlaħaq il-livell massimu ta’ impatt u effettività bil-finanzjament disponibbli, in-network ta’ hotlines għandu jopera bl-aktar mod effiċenti possibbli. Dan jista’ jintlaħaq bl-aħjar mod billi jiġi assenjat punt ta’ kordinazzjoni lin-network, li jiffaċilita l-ftehim bejn il-hotlines sabiex jiġu żviluppati linji gwida fuq livell Ewropew, metodi ta’ ħidma u prattiċi li jirrispettaw il-limiti tal-liġijiet nazzjonali li japplikaw għall-hotlines individwali.
      Il-punt strateġiku ta’ kordinazzjoni se:

                  —

                  jippromwovi n-network kollu, sabiex jiġġenera l-viżibbiltà tiegħu fuq livell Ewropew u jissensibilizza lill-pubbliku dwaru fl-Unjoni Ewropea, billi jipprovdi per eżempju identità u punt ta’ dħul wieħed li jagħtu aċċess faċli lill-kuntatt nazzjonali xieraq;

                  —

                  jagħmel kuntatt mal-korpi xierqa bil-għan li tiġi kompluta l-kopertura tan-network fl-Istati Membri u l-pajjiżi kandidati;

                  —

                  itejjeb l-effiċenza operazzjonali tan-network;

                  —

                  ifassal linji gwida għall-aħjar prattika għall-hotlines u jadattahom għal teknoloġija ġdida;

                  —

                  jorganizza skambji regolari ta’ informazzjoni u esperjenza bejn il-hotlines;

                  —

                  jipprovdi grupp ta’ esperti għall-konsulenza u għal proċess ta’ taħriġ għall-bidu tal-ħidma tal-hotlines, b’mod partikolari fil-pajjiżi kandidati;

                  —

                  jiżgura kollegament ma’ hotlines f’pajjiżi terzi;

                  —

                  iżomm relazzjoni ta’ ħidma mill-qrib mal-punt strateġiku ta’ kordinazzjoni ta’ l-attivitajiet ta’ sensibilizzazzjoni (ara punt 4 hawn isfel) sabiex jiġu żgurati l-koeżjoni u l-effettività ta’ l-operazzjonijiet ġenerali tal-programm u tiżdied is-sensibilizzazzjoni dwar il-hotlines;

                  —

                  jipparteċipa fil-Forum Internet Aktar Sigur u avvenimenti rilevanti oħrajn, filwaqt li jikkordina l-kontributi u l-osservazzjonijiet mil-hotlines.

            Il-punt strateġiku ta’ kordinazzjoni għandu jagħmel monitoraġġ ta’ l-effikaċja tal-hotlines u jiġbor statistika preċiża u sinifikattiva dwar il-funzjonament tagħhom (numru u tip ta’ rapporti rċevuti, azzjoni meħuda u riżultat eċċ.). Dawn l-istatistiċi għandhom ikunu komparabbli għall-Istati Membri kollha.
      In-network tal-hotlines għandu jiżgura kopertura ta’ u l-iskambju ta’ rapporti dwar it-tipi ewlenin ta’ kontenut illegali li jqanqal tħassib — li jestendi lil hinn mill-qasam tal-pornografija tat-tfal. Jistgħu jkunu meħtieġa mekkaniżmi u kompetenzi differenti sabiex jiġu trattati oqsma oħra bħal kontenut razzist, li jistgħu jinvolvu tipi oħrajn ta’ punti strateġiċi li jittrattaw il-kwistjonijiet varji. Billi r-riżorsi finanzjarji u amministrattivi tal-Programm huma limitati, mhux dawn il-punti strateġiċi kollha neċessarjament jirċievu finanzjament, li jista’ jkollu jiġi kkonċentrat fuq rwol rinfurzat għall-punt strateġiku ta’ kordinazzjoni f’dawk l-oqsma.
      2.   AZZJONI 2: IT-TRATTAMENT TA’ KONTENUTI MHUX MIXTIEQA U DANNUŻI
      Barra mill-azzjoni għall-ġlieda kontra l-kontenut illegali fis-sors tiegħu, l-utenti — adulti responsabbli fejn l-utenti huma minuri — jistgħu jeħtieġu għodda tekniċi. L-aċċessibiltà għal dawn l-għodda tista’ tiġi promossa sabiex l-utenti ikunu jistgħu jieħdu d-deċiżjonijiet tagħhom dwar kif jittrattaw kontenut dannuż u mhux mixtieq (responsabilizzazzjoni ta’ l-utent).
      Għandu jiġi provdut aktar finanzjament sabiex tiżdied l-informazzjoni disponibbli dwar il-prestazzjoni u l-effettività ta’ software ta’ filtrazzjoni u servizzi sabiex l-utent ikun jista’ jagħmel għażla infurmata. L-organizzazzjonijiet ta’ l-utenti u l-istituti ta’ riċerka xjentifika jistgħu jkunu sħab prezzjużi f’dan l-isforz.
      Sistemi ta’ valutazzjoni u tikketti tal-kwalità, flimkien ma’ teknoloġiji ta’ filtrazzjoni, jistgħu jgħinu sabiex l-utenti jkunu jistgħu jagħżlu l-kontenut li jixtiequ jirċievu u jipprovdu lill-ġenituri u lill-edukaturi Ewropej bl-informazzjoni meħtieġa sabiex jieħdu deċiżjonijiet skond il-valuri kulturali u lingwistiċi tagħhom. B’kunsiderazzjoni għar-riżultati tal-proġetti preċedenti, jista’ jingħata finanzjament għal proġetti li l-għan tagħhom hu li jadattaw is-sistemi ta’ valutazzjoni u t-tikketti tal-kwalità biex jittieħed kont tal-konverġenza tat-telekomunikazzjonijiet, tal-mijdja awdjoviżiva u tat-teknoloġija ta’ l-informazzjoni, u ta’ inizjattivi awtoregolatorji sabiex tiġi sostnuta l-affidabbiltà ta’ l-awto-tikkettatura u s-servizzi sabiex tiġi verifikata l-preċiżjoni tat-tikketti ta’ awto-valutazzjoni. Jista’ jkun meħtieġ ukoll aktar xogħol sabiex tiġi mħeġġa l-adozzjoni ta’ sistemi ta’ valutazzjoni u tikketti ta’ kwalità mill-fornituri tal-kontenut.
      Ikun mixtieq li wieħed jipprova jieħu kont ta’ l-użu sigur mit-tfal meta teknoloġiji ġodda jkunu qed jiġu żviluppati, minflok ma wieħed jipprova jittratta kwalunkwe konsegwenza tat-teknoloġiji l-ġodda wara li jkunu ġew imfassla. Is-sigurtà ta’ l-utent finali hija kriterju li jrid jiġi meqjus flimkien ma’ kunsiderazzjonijiet tekniċi u kummerċjali. Mod kif dan jista’ jsir jkun li jiġi mħeġġeġ skambju ta’ opinjonijiet bejn l-ispeċjalisti fil-kura tat-tfal u l-esperti tekniċi. Madankollu, għandu jittieħed kont tal-fatt li mhux kull prodott żviluppat għad-dinja online huwa maħsub għall-użu mit-tfal.
      Il-programm, għalhekk, jipprovdi finanzjament għal miżuri teknoloġiċi li jissodisfaw il-ħtiġijiet ta’ l-utenti u li jippermettulhom li jillimitaw l-ammont ta’ kontenut mhux mixtieq u dannuż, u li jamministraw l-ispemm mhux mixtieq, li jirċievu, inklużi:

                  —

                  il-valutazzjoni ta’ l-effettività tat-teknoloġija ta’ filtrazzjoni disponibbli u l-provvediment ta’ din l-informazzjoni lill-pubbliku b’mod ċar u sempliċi li jiffaċilita l-paragun;

                  —

                  it-tħaffif u l-kordinazzjoni ta’ l-iskambju ta’ informazzjoni u ta’ l-aħjar prattika dwar modi effettivi għat-trattament ta’ kontenut mhux mixtieq u dannuż;

                  —

                  iż-żieda fl-adozzjoni ta’ sistemi ta’ klassifikazzjoni tal-kontenut u tikketti tal-kwalità tas-siti minn fornituri tal-kontenut u l-addattament tal-klassifikazzjoni tal-kontenut u t-tikketti sabiex jittieħed kont tad-disponibbiltà ta’ l-istess kontenut permezz ta’ mekkaniżmi differenti ta’ trasmissjoni (konverġenza);

                  —

                  jekk meħtieġ, kontribut għall-aċċessibiltà ta’ teknoloġiji ta’ filtrazzjoni notevolment f’lingwi mhux koperti b’mod adegwat mis-suq. Fejn xieraq, it-teknoloġiji wżati għandhom jissalvagwardjaw id-dritt għall-privatezza skond id-Direttivi 95/46/KE (1) u 2002/58/KE.

            L-użu ta’ miżuri teknoloġiċi li jsaħħu l-privatezza jiġu mħeġġa. Attivitajiet previsti f’din l-azzjoni jieħdu kont sħiħ tad-dispożizzjonijiet tad-Deċiżjoni Kwadru tal-Kunsill 2005/222/ĠAI ta’ l-24 ta’ Frar 2005 dwar attakki kontra sistemi ta’ informazzjoni (2).
      L-implimentazzjoni ta’ din l-azzjoni ser tkun ikkordinata mill-qrib m0a’ l-azzjonijiet għall-promozzjoni ta’ ambjent aktar sigur (azzjoni awtoregolatorja) u ta’ sensibilizzazzjoni (li jinfurmaw lill-pubbliku dwar mezzi għat-trattament ta’ kontenut mhux mixtieq u dannuż).
      3.   AZZJONI 3: PROMOZZJONI TA’ AMBJENT AKTAR SIGUR
      Sistema ta’ awto-regolazzjoni li tiffunzjona bis-sħiħ hija element essenzjali biex jiġi limitat il-fluss ta’ kontenut dannuż u illegali. L-awto-regolazzjoni tinvolvi numru ta’ komponenti: il-konsultazzjoni u r-rappreżentazzjoni xierqa tal-partijiet konċernati; kodiċi ta’ kondotta; korpi nazzjonali li jiffaċilitaw il-koperazzjoni fuq livell Komunitarju u l-valutazzjoni nazzjonali ta’ oqfsa awto-regolatorji (3). Hemm ħtieġa kontinwa għal ħidma Komunitarja f’dan il-qasam sabiex tħeġġeġ lill-Internet Ewropew u lill-industriji tat-teknoloġiji online il-ġodda biex jimplimentaw kodiċi ta’ kondotta.
      Il-Forum Internet Aktar Sigur żviluppat fl-2004 taħt il-Pjan ta’ Azzjoni Internet Aktar Sigur għandu jsir forum ta’ diskussjoni li jinkludi rappreżentanti ta’ l-industrija, awtoritajiet ta’ l-infurzar tal-liġi, dawk responsabbli mit-teħid ta’ deċiżjonijiet politiċi u organizzazzjonijiet ta’ l-utenti (p.e. organizzazzjonijiet tal-ġenituri u ta’ l-għalliema, gruppi għall-protezzjoni tat-tfal, korpi għall-protezzjoni tal-konsumatur, organizzazzjonijiet għad-drittijiet ċivili u diġitali). Dan jipprovdi pjattaforma biex korpi nazzjonali ko-regolatorji jew awto-regolatorji jiskambjaw l-esperjenzau jipprovdi l-opportunità sabiex jiġu diskussi modi li bihom l-industrija tkun tista’ tikkontribwixxi għall-ġlieda kontra l-kontenut illegali.
      Il-Forum Internet Aktar Sigur jipprovdi punt fokali għal diskussjoni fuq livell ta’ esperti u pjattaforma biex jinkiseb kunsens, u jiġu fformulati konklużjonijiet, rakkomandazzjonijiet, linji gwida eċċ. għall-kanali nazzjonali u Ewropej rilevanti.
      Il-Forum Internet Aktar Sigur ikopri l-azzjonijiet kollha, jiffaċilita d-diskussjoni u jistimola azzjoni rilevanti għal kontenut illegali, mhux mixtieq u dannuż. Filwaqt li jkun jikkonsisti f’sessjonijiet plenarji u, fejn meħtieġ għal kwistjonijiet speċifiċi, fi gruppi ta’ ħidma b’għanijiet u skadenzi ċari, ikun post fejn jiltaqgħu l-atturi mill-oqsma kollha — inklużi aġenziji u programmi governattivi, korpi normattivi, industrija, servizzi fi ħdan il-Kummissjoni u organizzazzjonijiet ta’ l-utenti (p.e. organizzazzjonijiet tal-ġenituri u ta’ l-għalliema, gruppi għall-protezzjoni tat-tfal, korpi għall-protezzjoni tal-konsumatur u organizzazzjonijiet għad-drittijiet ċivili u diġitali). Il-Forum jipprovdi opportunità għal persuni attivi fuq livell nazzjonali u Ewropew, speċjalment dawk involuti fi programmi u inizjattivi ta’ l-Istati Membri, biex jiskambjaw opinjonijiet, informazzjoni u esperjenzi. Fejn xieraq, il-Forum Internet Aktar Sigur għandu jiskambja l-informazzjoni u jikkopera ma’ organizzazzjonijiet rilevanti attivi f’oqsma relatati, bħas-sigurtà tan-networks u ta’ l-informazzjoni.
      Il-Forum Internet Aktar Sigur ikollu l-għanijiet speċifiċi li:

                  1.

                  Jistimola n-networking ta’ l-istrutturi approprjati fl-Istati Membri u jiżviluppa kuntatti ma’ korpi awto-regolatorji barra mill-Ewropa;

                  2.

                  Jistimola l-kunsens u l-awto-regolazzjoni fuq kwistjonijiet bħaċ-ċertifikazzjoni tal-kwalità ta’ siti web, il-klassifikazzjoni tal-kontenuti li jinsab fuq varjetà ta’ medja, tekniki ta’ klassifikazzjoni u ta’ filtrazzjoni u jestendihom għal forom ġodda ta’ kontenuti bħal logħob online u forom ġodda ta’ aċċess bħat-telefowni ċellulari;

                  3.

                  Iħeġġeġ il-fornituri tas-servizzi biex ifasslu kodiċi ta’ kondotta dwar kwistjonijiet bħat-trattament tal-proċeduri ta’ Notifika u Tneħħija b’mod trasparenti u kuxjenzjuż u jinforma lill-utenti dwar użu aktar sigur ta’ l-Internet u l-eżistenza ta’ hotlines biex jiġu rrappurtati kontenuti illegali;

                  4.

                  Jippromwovi r-riċerka dwar l-effikettività tal-proġetti ta’ valutazzjoni u tat-teknoloġiji ta’ filtrazzjoni. L-organizzazzjonijiet ta’ l-utenti u l-istituti ta’ riċerka xjentifika jistgħu jkunu sħab prezzjużi f’dan l-isforz.

            Ir-riżultati ta’ u s-sejbiet minn proġetti li għaddejjin u dawk lesti ko-finanzjati mill-Programm jidħlu fil-proċess. Billi jipprovdi pjattaforma miftuħa, il-Forum jgħin biex jiżdiedu l-livelli ta’ sensibilizzazzjoni u jattira l-involviment ta’ l-istati kandidati u pajjiżi terzi oħrajn, u dan jipprovdi arena internazzjonali sabiex tiġi indirizzata problema globali. Għandu, għalhekk, jiżgura li assoċjazzjonijiet prinċipali, bħal organizzazzjonijiet ta’ l-utenti (p.e. organizzazzjonijiet tal-ġenituri u ta’ l-għalliema, gruppi għall-protezzjoni tat-tfal, korpi għall-protezzjoni tal-konsumatur u organizzazzjonijiet għad-drittijiet ċivili u diġitali) industriji u korpi pubbliċi huma konxji ta’, jiġu konsultati dwar u jikkontribwixxu għal inizjattivi għal użu aktar sigur fil-Komunità u fuq livell internazzjonali.
      Parteċipazzjoni fil-Forum Internet Aktar Sigur se tkun miftuħa għal partijiet interessati minn barra l-Komunità u l-pajjiżi kandidati. Il-koperazzjoni internazzjonali tissaħħaħ permezz ta’ round table marbuta mal-Forum sabiex jiġi żgurat djalogu regolari dwar l-aħjar prattika, il-kodiċi ta’ kondotta, l-awto-regolazzjoni u l-klassifikazzjoni tal-kwalità. Il-Kummissjoni tiżgura li sinerġiji ma’ fora relatati u inizjattivi simili jkunu sfruttati bis-sħiħ.
      Tista’ tiġi organizzata sejħa għal offerti sabiex jiġi provdut segretarjat għas-sostenn tal-Forum Internet Aktar Sigur inklużi esperti fil-qasam tas-suġġett biex jissuġġerixxu temi għal studju, iħejju dokumenti ta’ ħidma, jimmoderaw diskussjonijiet u jirreġistraw konklużjonijiet.
      Tip ieħor ta’ attività li tattira l-appoġġ finanzjarju fuq livell “Komunitarju jista” per eżempju jinkludi proġetti awto-regolatorji sabiex ifasslu kodiċi ta’ kondotta trans-fruntiera. Tista’ tiġi provduta konsulenza u assistenza sabiex tiġi żgurata l-koperazzjoni fuq livell Komunitarju permezz ta’ networking tal-korpi approprjati fl-Istati Membri u l-pajjiżi kandidati u permezz ta’ reviżjoni sistematika u rappurtar ta’ kwistjonijiet legali u regolatorji rilevanti, sabiex jgħinu biex jiġu żviluppati metodi ta’ valutazzjoni u ċertifikazzjoni ta’ l-awto-regolazzjoni, sabiex tiġi provduta assistenza prattika lill-pajjiżi li jixtiequ jistabbilixxu korpi awto-regolatorji u biex iżidu l-kuntatti ma’ korpi awto-regolatorji barra mill-Ewropa.
      4.   AZZJONI 4: SENSIBILIZZAZZJONI
      Azzjonijiet ta’ sensibilizzazzjoni għandhom jindirizzaw sensiela ta’ kategoriji ta’ kontenut illegali, mhux mixtieq u dannuż (inkluż p.e. kontenut meqjus mhux tajjeb għat-tfal, u kontenut razzist u ksenofobiku) u, fejn xieraq, jieħdu kont ta’ kwistjonijiet relatati fil-qasam tal-protezzjoni tal-konsumatur, il-protezzjoni tad-data u s-sigurtà ta’ l-informazzjoni u n-networks (viruses/spam). Għandhom jittrattaw il-kontenut distribwit fil-World Wide Web kif ukoll forom ġodda ta’ informazzjoni u komunikazzjoni interattivi li saru possibbli permezz tal-firxa mgħaġġla ta’ l-Internet u t-telefownija ċellulari (p.e. servizzi peer-to-peer, video fuq broadband, messaġġi istantaneji, chat-rooms, eċċ.).
      Il-Kummissjoni ser tkompli tieħu passi sabiex tħeġġeġ mezzi ta’ distribuzzjoni ta’ informazzjoni ekonomikament effettivi lil numru kbir ta’ utenti, b’mod partikolari bl-użu ta’ organizzazzjonijiet “multiplikaturi” u kanali ta’ disseminizzazzjoni elettronika sabiex jintlaħqu l-gruppi ta’ mira maħsuba. Il-Kummissjoni tista’ tikkunsidra b’mod partikolari l-użu tal-medja tal-massa u d-distribuzzjoni ta’ materjal informattiv lil skejjel u lil Internet Cafés.
      Il-Programm jipprovdi appoġġ lil korpi xierqa li jiġu magħżula wara sejħa pubblika għal proposti sabiex jaġixxu ta’ punti ta’ sensibilizzazzjoni f’kull Stat Membru u pajjiż kandidat u li jwettqu azzjonijiet u programmi ta’ sensibilizzazzjoni f’koperazzjoni mill-qrib ma’ l-atturi rilevanti kollha fuq livelli nazzjonali, reġjonali u lokali. Valur miżjud Ewropew jiġi provdut minn punt strateġiku ta’ kordinazzjoni li ser jikkollabora mill-qrib ma’ punti strateġiċi oħra sabiex jiġi żgurat li l-aħjar prattika tiġi skambjata.
      Korpi li jfittxu li jaġixxu ta’ punti strateġiċi ta’ sensibilizzazzjoni jkunu jridu juru li għandhom is-sostenn qawwi ta’ l-awtoritajiet nazzjonali. Għandu jkollhom mandat ċar biex jedukaw lill-pubbliku dwar l-użu aktar sigur ta’ l-Internet u teknoloġiji online ġodda jew biex iħarrġuh dwar il-medja u l-informazzjoni, u għandu jkollhom ir-riżorsi finanzjarji meħtieġa sabiex dak il-mandat jiġi implimentat.
      Il-punti strateġiċi ta’ sensibilizzazzjoni jkunu mistennija li:

                  —

                  joħolqu kampanja ta’ sensibilizzazzjoni koeżiva, ta’ impatt qawwi u mmirata bl-użu tal-medja l-aktar xierqa, b’kont meħud ta’ l-aħjar prattika u l-esperjenza f’pajjiżi oħra;

                  —

                  jistabbilixxu u jżommu sħubija (formali jew informali) ma’ l-atturi prinċipali (aġenziji tal-gvern, gruppi ta’ l-istampa u tal-medja, assoċjazzjonijiet ta’ l-ISP, organizzazzjonijiet ta’ l-utenti, partijiet interessati fil-qasam ta’ l-edukazzjoni) u azzjonijiet f’pajjiżhom relatati ma’ użu aktar sigur ta’ l-Internet u teknoloġiji online ġodda;

                  —

                  jippromwovu d-djalogu u l-iskambju ta’ informazzjoni b’mod partikolari bejn partijiet interessati mill-oqsma ta’ l-edukazzjoni u tat-teknoloġija;

                  —

                  fejn xieraq, jikkoperaw f’xogħol f’oqsma relatati ma’ dan il-Programm, bħal fl-oqsma usa tal-medja u tat-taħriġ dwar il-medja u l-informazzjoni jew il-protezzjoni tal-konsumatur;

                  —

                  jinfurmaw lill-utenti dwar software ta’ filtrazzjoni u servizzi Ewropej u dwar hotlines u skemi ta’ awto-regolazzjoni;

                  —

                  jikkoperaw b’mod attiv ma’ punti strateġiċi nazzjonali oħrajn fin-network Ewropew billi jiskambjaw informazzjoni dwar l-aħjar prattiki, jipparteċipaw f’laqgħat u jiddisinjaw u jimplimentaw approċċ Ewropew, adattat kif meħtieġ għall-preferenzi lingwistiċi u kulturali nazzjonali;

                  —

                  jipprovdu grupp ta’ esperti u assistenza teknika għal punti strateġiċi ta’ sensibilizzazzjoni li jkunu għadhom qed jibdew (punti strateġiċi ġodda jistgħu jiġu “adottati” minn punt strateġiku b’aktar esperjenza).

            Sabiex jiġu żgurati koperazzjoni u effettività massimi, il-punt strateġiku ta’ kordinazzjoni għandu jiġi ffinanzjat sabiex jipprovdi sostenn loġistiku u ta’ infrastruttura għal punti strateġiċi f’kull Stat Membru, u b’hekk tiġi żgurata viżibbiltà fuq livell Ewropew, komunikazzjoni tajba u skambju ta’ esperjenzi sabiex il-lezzjonijiet meħuda jkunu jistgħu jiġu applikati fuq bażi kontinwa (per eżempju billi jiġi adattat materjal użat biex jissensibilizzalill-pubbliku).
      Il-punt strateġiku ta’ kordinazzjoni għandu:

                  —

                  jipprovdi komunikazzjoni effettiva u jiżgura li informazzjoni u l-aħjar prattika jkunu skambjati fi ħdan in-network;

                  —

                  jipprovdi taħriġ fl-użu aktar sigur ta’ l-Internet u t-teknoloġiji online il-ġodda għall-persunal tal-punt strateġiku ta’ sensibilizzazzjoni (taħriġ għal min iħarreġ);

                  —

                  jipprovdi assistenza teknika lill-pajjiżi kandidati li jixtiequ jistabbilixxu azzjonijiet ta’ sensibilizzazzjoni;

                  —

                  jikkordina l-forniment ta’ kompetenza u assistenza teknika mill-punti ta’ sensibilizzazzjoni għall-punti strateġiċi ta’ sensibilizzazzjoni li jkunu għadhom qed jibdew;

                  —

                  jipproponi indikaturi u jamministra l-ġbir, l-analiżi u l-iskambju ta’ informazzjoni statistika dwar attivitajiet ta’ sensibilizzazzjoni sabiex jiġi valutat l-impatt tagħhom;

                  —

                  jipprovdi infrastruttura għal repositorju trans-nazzjonali (web portal) uniku u komprensiv ta’ l-informazzjoni u r-riżorsi ta’ sensibilizzazzjoni u dawk ta’ riċerka b’kontenut lokalizzat (jew sotto-siti lokali skond kif xieraq) li jkunu rilevanti, li jistgħu jinkludu siltiet minn aħbarijiet, artikli u fuljetti ta’ aħbarijiet li joħorġu kull xahar f’bosta lingwi u jipprovdi viżibbiltà lill-attivitajiet tal-Forum Internet Aktar Sigur;

                  —

                  jespandi r-rabtiet ma’ attivitajiet ta’ sensibilizzazzjoni barra mill-Ewropa;

                  —

                  jipparteċipa fil-Forum Internet Aktar Sigur u avvenimenti rilevanti oħra, filwaqt li jikkordina l-kontributi u l-feedback minn networks ta’ sensibilizzazzjoni.

            Għandha titwettaq ukoll riċerka fuq bażi komparabbli dwar il-mod kif il-persuni, speċjalment it-tfal, jużaw it-teknoloġiji online il-ġodda. Aktar azzjoni fuq livell Komunitarju tista’ per eżempju tinkludi appoġġ għal servizzi ta’ l-Internet tajbin għat-tfal jew l-għoti ta’ premju għall-aħjar attività ta’ sensibilizzazzjoni tas-sena.

         (1)  Direttiva 95/46/KE tal-Parlament Ewropew u tal-Kunsill ta’ l-24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU L 281, tat-23.11.1995, p. 31). Direttiva kif emendata bir-Regolament (KE) Nru 1882/2003 (ĠU L 284, tal-31.10.2003, p. 1).

         (2)  ĠU L 69, tas-16.3.2005, p.67.

         (3)  Ara l-linji gwida indikattivi għall-implimentazzjoni, fuq livell nazzjonali, ta’ qafas ta’ awto-regolazzjoni għall-protezzjoni tal-minuri u tad-dinjità tal-bniedem fis-servizzi awdjoviżivi u ta’ informazzjoni on-line fir-Rakkomandazzjoni 98/560/KE.

      ANNESS II
      ANALIŻI INDIKATTIVA TA’ L-ISPIŻA

                  1)

                  Il-ġlieda kontra l-kontenuti illegali

                  25-30 %

                  2)

                  It-trattament ta’ kontenut mhux mixtieq u dannuż

                  10-17 %

                  3)

                  Il-promozzjoni ta’ ambjent aktar sigur

                  8-12 %

                  4)

                  Is-sensibilizzazzjoni

                  47-51 %

      ANNESS III
      IL-MEZZI GĦALL-IMPLIMENTAZZJONI TAL-PROGRAMM

                  1.

                  Il-Kummissjoni għandha timplimenta l-Programm skond il-kontenut tekniku speċifikat fl-Anness I.

                  2.

                  Il-Programm għandu jiġi mwettaq permezz ta’ azzjoni indiretta li tinkludi:

                              (a)

                              azzjonijiet bi spejjeż maqsuma

                                          (i)

                                          Proġetti pilota u azzjonijiet ta’ l-aħjar prattika. Proġetti ad-hoc f’oqsma rilevanti għall-Programm, inklużi proġetti li juru l-aħjar prattika jew li jinvolvu użi innovattivi ta’ teknoloġija eżistenti.

                                          (ii)

                                          Networks: networks li jlaqqgħu flimkien varjetà ta’ partijiet interessati sabiex tiġi żgurata azzjoni fl-Unjoni Ewropea kollha u sabiex jiġu ffaċilitati l-attivitajiet ta’ kordinazzjoni u t-trasferiment ta’ l-għarfien. Dawn jistgħu jiġu marbuta ma’ azzjonijiet ta’ l-aħjar prattika.

                                          (iii)

                                          Riċerka applikata madwar l-Ewropa kollha mwettqa fuq bażi komparabbli dwar il-mod kif in-nies, speċjalment it-tfal, jużaw it-teknoloġiji online il-ġodda.

                                    Il-finanzjament Komunitarju normalment ma’ jaqbiżx 50 % ta’ l-ispiża tal-proġett. Korpi tas-settur pubbliku jistgħu jiġu rimborsati abbażi ta’ 100 % ta’ l-ispejjeż addizzjonali.

                              (b)

                              miżuri ta’ akkumpanjament
                              Il-miżuri ta’ akkumpanjament li ġejjin jikkontribwixxu għall-implimentazzjoni tal-Programm jew għall-preparazzjoni ta’ attivitajiet futuri:

                                          (i)

                                          analiżi komparattiva u stħarriġ ta’ opinjoni sabiex tiġi prodotta data affidabbli dwar l-użu aktar sigur ta’ l-Internet u tat-teknoloġiji online il-ġodda għall-Istati Membri kollha miġbura permezz ta’ metodoloġija komparabbli;

                                          (ii)

                                          valutazzjoni teknika ta’ teknoloġiji bħal filtrazzjoni ddisinnjata għall-promozzjoni ta’ użu aktar sigur ta’ l-Internet u tat-teknoloġiji online il-ġodda. Il-valutazzjoni tieħu kont ukoll ta’ jekk dawn it-teknoloġiji jsaħħux il-privatezza jew le;

                                          (iii)

                                          studji li jsostnu l-Programm u l-azzjonijiet tiegħu, inklużi l-awto-regolazzjoni u x-xogħol tal-Forum Internet Aktar Sigur, jew il-preparazzjoni ta’ attivitajiet futuri;

                                          (iv)

                                          kompetizzjonijiet bi premji għall-aħjar prattika;

                                          (v)

                                          skambju ta’ informazzjoni, konferenzi, seminars, workshops jew laqgħat oħra u l-amministrazzjoni ta’ attivitajiet raggruppati;

                                          (vi)

                                          attivitajiet ta’ disseminazzjoni, informazzjoni u komunikazzjoni.

                                    Il-miżuri dedikati għall-kummerċjalizzazzjoni ta’ prodotti, proċessi jew servizzi, għal attivitajiet ta’ marketing u għall-promozzjoni ta’ bejgħ huma esklużi.

                  3.

                  L-għażla ta’ azzjonijiet bi spejjeż maqsuma tkun ibbażata fuq sejħiet għal proposti ppublikati fis-sit ta’ l-Internet tal-Kummissjoni skond id-dispożizzjonijiet finanzjarji fis-seħħ.

                  4.

                  Applikazzjonijiet għal appoġġ Komunitarju għandhom jinkludu, fejn xieraq, pjan finanzjarju li jsemmi l-komponenti kollha tal-finanzjament tal-proġetti, inkluż l-appoġġ finanzjarju mitlub mill-Komunità, u kwalunkwe talba oħra għal jew għotjiet ta’ appoġġ minn sorsi oħra.

                  5.

                  Il-miżuri ta’ akkumpanjament jiġu mplimentati permezz ta’ sejħiet għal offerti skond id-dispożizzjonijiet finanzjarji fis-seħħ.


title: 2010/389/: Deċiżjoni tal-Kummissjoni tat- 13 ta’ Lulju 2010 li tirrevoka d-Deċiżjoni tal-Kummissjoni 2006/109/KE li taċċetta impenn offrut li għandu x'jaqsam mal-proċeduri anti-dumping li jikkonċernaw l-importazzjonijiet ta' ċerti fonduti li joriġinaw mir-Repubblika Popolari taċ-Ċina

text:
               14.7.2010

               MT

               Il-Ġurnal Uffiċjali tal-Unjoni Ewropea

               L 179/8

         DEĊIŻJONI TAL-KUMMISSJONI
   tat-13 ta’ Lulju 2010
   li tirrevoka d-Deċiżjoni tal-Kummissjoni 2006/109/KE li taċċetta impenn offrut li għandu x'jaqsam mal-proċeduri anti-dumping li jikkonċernaw l-importazzjonijiet ta' ċerti fonduti li joriġinaw mir-Repubblika Popolari taċ-Ċina
   (2010/389/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-“Regolament bażiku”), u b'mod partikolari l-Artikoli 8 u 9 tiegħu,
   Wara li kkonsultat lill-Kumitat Konsultattiv,
   Billi:

      MIŻURI EŻISTENTI

               (1)

               Il-Kunsill, bir-Regolament (KE) Nru 1212/2005 (2), impona dazji definittivi tal-anti-dumping fuq l-importazzjonijiet lejn l-Unjoni ta' ċerti fonduti li joriġinaw fir-Repubblika Popolari taċ-Ċina (“il-prodott ikkonċernat”). Dan ir-Regolament ġie emendat l-aħħar bir-Regolament tal-Kunsill (KE) Nru 500/2009 (3).

               (2)

               Il-Kummissjoni, bid-Deċiżjoni 2006/109/KE (4) aċċettat impenn konġunt tal-prezzijiet (“l-impenn”) mill-Kamra tal-Kummerċ taċ-Ċina għall-Importazzjoni u l-Esportazzjoni ta’ Makkinarju u Prodotti Elettroniċi (“KKĊMPE”) flimkien ma' 20 kumpanija Ċiniża li jikkooperaw jew gruppi ta’ kumpaniji li jikkooperaw (“il-kumpaniji”). Din id-Deċiżjoni ġiet emendata l-aħħar bid-Deċiżjoni tal-Kummissjoni 2010/177/KE (5).

      IL-KSUR TAL-IMPENN

      L-impenn

      Obbligi tal-kumpaniji skont l-impenn

               (3)

               Fil-kuntest tal-impenn, il-kumpaniji qablu, inter alia, li ma jbiegħux il-prodott ikkonċernat lill-ewwel klijent indipendenti fl-Unjoni Ewropea (“UE”) taħt ċertu prezz minimu għall-importazzjoni (“PMI”) stipulat fl-impenn.

               (4)

               Il-kumpaniji qablu wkoll li ma jevitawx l-impenn billi, inter alia, jagħmlu arranġamenti ta’ kumpens mal-klijenti tagħhom u billi jagħmlu dikjarazzjonijiet qarrieqa rigward l-oriġini tal-prodott ikkonċernat jew l-identità tal-esportatur.

               (5)

               It-termini tal-impenn jobbligaw ukoll lill-kumpaniji jipprovdu lill-Kummissjoni Ewropea (“il-Kummissjoni”) tagħrif regolari u ddettaljat, fil-forma ta' rapport kull tliet xhur tal-bejgħ ta' esportazzjoni tagħhom kollu tal-prodott ikkonċernat lill-UE. Sakemm ma jiġix indikat mod ieħor, huwa meqjus li d-dejta ppreżentata f’dawn ir-rapporti tal-bejgħ hija kompluta, eżawrjenti u korretta fid-dettalji kollha u li t-tranżazzjonijiet huma totalment konformi mat-termini tal-impenn.

               (6)

               Bl-għan li jiżguraw konformità mal-impenn, il-kumpaniji ntrabtu wkoll li jippermettu żjarat ta' verifika fuq il-post fil-proprjetà tagħhom biex tiġi vverifikata l-eżattezza u l-veraċità tad-dejta ppreżentata fir-rapporti msemmija ta' kull tliet xhur u li jipprovdu t-tagħrif kollu meqjus bħala meħtieġ mill-Kummissjoni.

               (7)

               Minbarra dan, u kif stipulat aktar fl-impenn, it-tħaddin tal-impenn mill-Kummissjoni Ewropea huwa bbażat fuq il-fiduċja u kull azzjoni li tagħmel ħsara lir-relazzjoni ta' fiduċja stabbilita mal-Kummissjoni Ewropea għandha tiġġustifika l-irtirar immedjat tal-impenn.

      Dispożizzjonijiet speċifiċi ta’ dan l-impenn tal-prezzijiet

               (8)

               Barra minn hekk, id-Deċiżjoni 2006/109/KE tistipula li ksur minn kwalunkwe kumpanija jew mill-KKĊMPE għandu jiġi kkunsidrat bħala ksur tal-impenn mill-firmatarji kollha. L-impenn jistipula wkoll li kwalunkwe ksur jew suspett ta’ ksur ta’ kull dispożizzjoni tal-impenn għandu jwassal għat-tħaddin tal-irtirar tal-impenn għall-kumpaniji kollha, ikun xi jkun il-livell tal-materjalità tal-ksur.

      Żjara ta’ verifika fil-proprjetà ta’ wieħed mill-kofirmatarji

               (9)

               Twettqet żjara ta’ verifika fl-2010 fil-proprjetà ta’ wieħed mill-kofirmatarji tal-impenn, Hebei Jize Xian Ma Gang Cast Factory (“Ma Gang”) fir-Repubblika Popolari taċ-Ċina.

               (10)

               Matul iż-żjara ta’ verifika Ma Gang iddikjara li la jiġi minn kwalunkwe produttur ieħor tal-prodott ikkonċernat u lanqas li jbiegħ il-prodott ikkonċernat minn kwalunkwe produttur ieħor skont it-termini tal-impenn.

      Tagħrif ieħor li wasal għand is-servizzi tal-Kummissjoni

               (11)

               Wara ż-żjara ta’ verifika u b’kooperazzjoni mal-awtoritajiet doganali Taljani, is-servizzi tal-Kummissjoni irċevew tagħrif li juri b’mod ċar li Ma Gang kien qiegħed jevita t-termini tal-impenn b’bosta modi mit-tħaddin tal-impenn.

               (12)

               Instab li Ma Gang stabbilixxa arranġament ta' kumpens ma' mill-inqas klijent wieħed fl-UE li fih ġew miftiehma prezz uffiċjali tal-fattura ugwali għal jew aktar mill-PMI u prezz tal-bejgħ “awtentiku” taħt il-PMI u d-differenza ġiet trasferita mill-ġdid lill-klijent fl-UE bħala “rimborż”.

               (13)

               Bosta skambji ta' emails mill-2007 u l-2008 bejn Ma Gang u klijent fl-UE juru fid-dettall l-arranġament ta' kumpens, inkluż il-kalkolu tal-ammont li għandu jiġi rimborżat u l-mezzi biex tiġi evitata t-traċċabbiltà fil-kontijiet ta' Ma Gang. Barra minn hekk, nota tal-2008 tirreferi lir-rimborż relatat ma' żewġ fatturi speċifiċi (A714/TPL07002 u A714/TPL070921).

               (14)

               Instab ukoll li Ma Gang offra li jikkumpensa l-prezz tal-fattura għall-prodott ikkonċernat billi jbaxxi l-prezz tal-bejgħ ta' prodott b'mod artifiċjali ta' prodott mhux kopert minn miżuri anti-dumping.

               (15)

               Hemm evidenza li Ma Gang ipprovda informazzjoni qarrieqa matul iż-żjara ta' verifika f'diversi aspetti.

               (16)

               L-ewwel nett, instab li hemm relazzjoni bejn Ma Gang u produttur Ċiniż ieħor tal-prodott ikkonċernat (“il-kumpanija l-oħra”) għaliex f'għadd ta' emails jissemma l-fatt li s-sid ta' Ma Gang huwa missier is-sid tal-kumpanija l-oħra. Barra minn hekk, maniġer ta' livell għoli ta' Ma Gang kien qiegħed jaħdem għall-kumpanija l-oħra mill-inqas sal-aħħar tal-2008 peress li l-korrespondenza bejn il-klijent fl-UE u Ma Gang kienet ta' spiss magħmula taħt l-indirizz email u n-numru tal-faks tal-kumpanija l-oħra.

               (17)

               It-tieni nett, hemm evidenza li Ma Gang kiser l-obbligi tal-impenn tiegħu billi biegħ il-prodott ikkonċernat prodott mill-kumpanija l-oħra taħt it-termini tal-impenn, u b’hekk għamel dikjarazzjonijiet qarrieqa rigward l-identità tal-esportatur. Din il-prattika ppermettiet mill-inqas lil klijent wieħed fl-UE jevita l-ħlas tar-rata tad-dazju tal-anti-dumping residwu ta’ 47,8 % li tapplika għall-kumpanija l-oħra.

               (18)

               Barra minn hekk, fl-2006, Ma Gang offra permezz ta’ email li jittrasferixxi l-prodott ikkonċernat permezz tal-Korea. Kuntratt maħruġ minn kumpanija fil-Korea kien mehmuż mal-offerta.

      Raġunijiet għall-irtirar tat-tħaddin tal-impenn

               (19)

               Mill-fatti stabbiliti fil-premessi (12) sa (18) ġie konkluż li Ma Gang kiser l-impenn f’diversi aspetti.

               (20)

               Ma Gang kiser b’mod kontinwu l-PMI permezz ta’ arranġament ta’ kumpens ma’ mill-inqas klijent wieħed fl-UE. Ma Gang għamel ukoll dikjarazzjonijiet qarrieqa rigward l-identità tal-esportatur billi ħareġ fatturi tal-impenn għall-bejgħ tal-prodott ikkonċernat prodott mill-kumpanija l-oħra li mhux soġġett għall-impenn. Barra minn hekk, Ma Gang offra li joħroġ dikjarazzjonijiet qarrieqa rigward l-oriġini tal-prodott ikkonċernat. Madankollu, l-għotja ta’ informazzjoni mhux korretta matul iż-żjara ta’ verifika f’Jannar 2010 hija meqjusa bħala ksur ieħor tal-impenn.

               (21)

               Fl-aħħar nett, il-bosta ksur kontinwu tal-impenn għamel ħsara lir-relazzjoni ta’ fiduċja li kienet tifforma l-bażi għat-tħaddin tal-impenn.

               (22)

               Il-kumpanija u l-KKĊMPE ġew infurmati bil-miktub bil-fatti u kunsiderazzjonijiet essenzjali li fuq il-bażi tagħhom it-tħaddin tal-impenn konġunt għandu jiġi rtirat u d-dazji tal-anti-dumping definittivi għandhom japplikaw.

      Sottomissjonijiet bil-Miktub u Seduti

               (23)

               Il-KKĊMPE għamlet sottomissjonijiet bil-miktub fil-limiti ta’ żmien u ntalbet seduta wkoll li ngħatat.

               (24)

               Ma Gang ikkonferma li maniġer ta’ livell għoli tassew kiser l-obbligi tal-impenn kif deskritt hawn fuq, iżda indika li din il-persuna aġġixxiet mingħajr l-għarfien ta’ Ma Gang u ġiet imkeċċija minnufih. Ma Gang ikkonferma wkoll li kienu jiġu mill-familja tal-kumpanija l-oħra (is-sidien kienu l-missier u t-tifel), minkejja li kienu jaħdmu b’mod indipendenti. Fl-aħħar nett, Ma Gang ikkonferma li offrew li jittrasferixxu il-prodott ikkonċernat permezz tal-Korea iżda li dan it-trasferiment fil-fatt qatt ma seħħ.

               (25)

               Il-KKĊMPE ma kkontestatx li kofirmatarju wieħed kiser l-impenn. Madankollu, hija qablet li rtirar għall-kofirmatarji kollha jista’ jitqies bħala piena mhux mistħoqqa għall-kumpaniji l-oħra kollha li kienu qegħdin jirrispettaw b’mod strett it-termini tal-impenn mid-dħul fis-seħħ tiegħu fl-2006, b’mod partikolari peress li l-bosta żjarat ta’ verifika u l-attivitajiet ta’ monitoraġġ intensi ma tefgħu dawl fuq l-ebda problema ta’ implimentazzjoni ewlenija. Il-KKĊMPE enfasizzat ukoll li kienet ħadmet b’mod kontinwu fuq it-titjib tal-implimentazzjoni flimkien mal-kumpaniji kkonċernati u li l-PMI indiċjat kien ipprovda miżura ta’ anti-dumping effikaċi.

               (26)

               Madankollu, il-KKĊMPE ssottomettiet abbozz ta’ ftehim li ġie ffirmat ftit wara l-iżvelar tas-sejbiet bejn il-KKĊMPE u l-kofirmatarji kollha għajr Ma Gang, sabiex jissaħħu aktar ir-responsabbiltajiet ta’ monitoraġġ tal-KKĊMPE, u b’mod partikolari jissaħħu d-drittjiet tal-KKĊMPE fir-rigward ta’ kull kofirmatarju.

               (27)

               Bħala reazzjoni għal dawn is-sottomissjonijiet għandu jiġi enfasizzat li r-responsabbiltà konġunta li ġiet aċċettata mill-kofirmatarji kollha tal-impenn kienet kundizzjoni indispensabbli għat-tħaddin tal-impenn mill-Kummissjoni. Għalhekk, u fid-dawl tal-ksur serju u kontinwu tal-impenn, il-Kummissjoni għandha d-dover li tirtira t-tħaddin tiegħu minnufih.

      IR-REVOKA TAD-DEĊIŻJONI 2006/109/KE

               (28)

               Fid-dawl ta' dan ta' hawn fuq, t-tħaddin tal-impenn għandu jiġi rtirat u d-Deċiżjoni 2006/109/KE għandha tiġi rrevokata. Skont dan, għandu japplika d-dazju definittiv tal-antidumping impost permezz tal-Artikolu 1(2) tar-Regolament (KE) Nru 1212/2005 fuq l-importazzjonijiet tal-prodott ikkonċernat prodott mill-kumpaniji.

         IDDEĊIDIET KIF ĠEJ:
   Artikolu 1
   Id-Deċiżjoni 2006/109/KE hija b'dan irrevokata.
   Artikolu 2
   Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-13 ta’ Lulju 2010.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU L 199, 29.7.2005, p. 1.

      (3)  ĠU L 151, 16.6.2009, p. 6.

      (4)  ĠU L 47, 17.2.2006, p. 59.

      (5)  ĠU L 77, 24.3.2010, p. 55.


title: Deċiżjoni tal-Kunsill (UE) 2015/1033 tas-7 ta' Mejju 2015 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u Grenada dwar l-eżenzjoni mill-viża għal soġġorn għal perijodu qasir

text:
               3.7.2015

               MT

               Il-Ġurnal Uffiċjali tal-Unjoni Ewropea

               L 173/28

         DEĊIŻJONI TAL-KUNSILL (UE) 2015/1033
   tas-7 ta' Mejju 2015
   dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u Grenada dwar l-eżenzjoni mill-viża għal soġġorn għal perijodu qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Ir-Regolament (UE) Nru 509/2014 tal-Parlament Ewropew u tal-Kunsill (1) ittrasferixxa r-referenza għal Grenada mill-Anness I għall-Anness II tar-Regolament tal-Kunsill (KE) Nru 539/2001 (2).

               (2)

               Dik ir-referenza għal Grenada hija akkumpanjata b'nota f'qiegħ il-paġna li tispeċifika li l-eżenzjoni mill-ħtieġa ta' viża għandha tapplika mid-data tad-dħul fis-seħħ ta' ftehim dwar l-eżenzjoni mill-viża li għandu jiġi konkluż mal-Unjoni Ewropea.

               (3)

               Fid-9 ta' Ottubru 2014, il-Kunsill adotta deċiżjoni li tawtorizza lill-Kummissjoni biex tiftaħ negozjati ma' Grenada għall-konklużjoni ta' ftehim bejn l-Unjoni Ewropea u Grenada dwar l-eżenzjoni mill-viża għal soġġorn għal perijodu qasir (il-“Ftehim”).

               (4)

               In-negozjati dwar il-Ftehim inbdew fit-12 ta' Novembru 2014 u ġew iffinalizzati b'suċċess billi l-ftehim ġie inizjalat, permezz ta' skambju ta' ittri, fid-9 ta' Diċembru 2014.

               (5)

               Il-Ftehim għandu jiġi ffirmat, u d-dikjarazzjonijiet mehmuża mal-Ftehim għandhom jiġu approvati f'isem l-Unjoni. Il-Ftehim għandu jiġi applikat fuq bażi proviżorja, mid-data tal-iffirmar tiegħu, sakemm jintemmu l-proċeduri għall-konklużjoni formali tiegħu.

               (6)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jieħux sehem, skont id-Deċiżjoni tal-Kunsill 2000/365/KE (3); għaldaqstant ir-Renju Unit mhuwiex qed jieħu sehem f'adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (7)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tieħux sehem, skont id-Deċiżjoni tal-Kunsill 2002/192/KE (4); għaldaqstant l-Irlanda mhijiex qed tieħu sehem f'adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim bejn l-Unjoni Ewropea u Grenada dwar l-eżenzjoni mill-viża għal soġġorn għal perijodu qasir (il-“Ftehim”) huwa b'dan awtorizzat, soġġett għall-konklużjoni tal-imsemmi Ftehim.
   It-test tal-Ftehim jinsab mehmuż ma' din id-Deċiżjoni.
   Artikolu 2
   Id-dikjarazzjonijiet mehmuża ma' din id-Deċiżjoni għandhom jiġu approvati f'isem l-Unjoni.
   Artikolu 3
   Il-President tal-Kunsill huwa b'dan awtorizzat li jaħtar il-persuna jew persuni li jkollhom is-setgħa li jiffirmaw il-Ftehim f'isem l-Unjoni.
   Artikolu 4
   Il-Ftehim għandu jiġi japplika b'mod proviżorju mid-data tal-iffirmar tiegħu (5), sakemm jitlestew il-proċeduri għall-konklużjoni tiegħu.
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-7 ta' Mejju 2015.

            Għall-Kunsill

            Il-President

         E. RINKĒVIČS

      (1)  Regolament (UE) Nru 509/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa (ĠU L 149, 20.5.2014, p. 67).

      (2)  Regolament tal-Kunsilll (KE) Nru 539/2001 tal-15 ta' Marzu 2001 li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (ĠU L 81, 21.3.2001, p. 1).

      (3)  Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tal-iffirmar tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni (UE) 2016/1539 tal-Parlament Ewropew tat-28 ta’ April 2016 dwar l-għeluq tal-kontijiet taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/293

         DEĊIŻJONI (UE) 2016/1539 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2014, flimkien mar-risposta taċ-Ċentru (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata liċ-Ċentru fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0065/2016),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (4), u b’mod partikolari l-Artikolu 15 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0105/2016),

               1.

               Jinnota li l-kontijiet annwali finali taċ-Ċentru Ewropew għall-Monitoraġġ tad-Droga u d-Dipendenza fuq id-Droga huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 206.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 376, 27.12.2006, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.